Folketing
2011-01-26

Mange tak. Det er jo en kendt sag, at vi i Aalborg er meget stolte af vores fantastisk gode teater, Aalborg Teater. Imidlertid er det sådan, at der siden strukturreformen, hvor man lagde an til en omlægning af finansieringen af landsdelsscenerne, har været en vis skævvridning i forhold til finansieringen. Aalborg Teater har ladet udarbejde et notat, hvoraf man kan se, hvordan det ser ud med produktionen, hvordan det ser ud med antallet af forestillinger, hvordan det ser ud med publikum osv. Der ser det altså ud, som om Aalborg Teater klarer sig rigtig fantastisk flot sammenlignet med landsdelsscenerne i Aarhus og i Odense. Til gengæld er der noget, der tyder på, at man finansieringsmæssigt ikke har de samme gode vilkår, som man har i Aarhus og i Odense. Man får sådan set mindre i tilskud, end man gør i Aarhus og i Odense. Jeg står her med notatet, og kigger man på det rene driftstilskud, kan man se, at Aarhus Teater altså gennemsnitligt modtager 71 pct. større driftstilskud end Aalborg, og Odense Teater modtager 35 pct. mere.